पुलिस को खुदाई में मिली हड्डियां; आरोपी बोला- प्रेमिका के साथ रेप की कोशिश की,इसलिए मार डाला
बालोद जिले के ग्राम करकाभाट में 20 साल पहले हुई हत्या का खुलासा करते हुए पुलिस-प्रशासन ने बुधवार को शव के अवशेष खुदाई में निकाले।
छत्तीसगढ़ के बालोद जिले के करकाभाट गांव में 20 साल पहले हुई हत्या के बाद अब पुलिस-प्रशासन को खुदाई करने पर शव के अवशेष मिले हैं। ये खुलासा तब हुआ, जब एक व्यक्ति पुलिस के पास पहुंचा और उसने बताया कि मैंने साल 2003 में अपने दोस्त की हत्या कर दी थी और उसकी आत्मा मुझे कई सालों से परेशान कर रही है।
पूरा मामला बालोद थाना क्षेत्र का है। जानकारी के मुताबिक,आरोपी टीकम कोलियार (38 साल) और गांव के ही छवेश्वर गोयल की आपस में दोस्ती थी। उस वक्त दोनों दोस्तों की उम्र करीब 18 साल थी। टीकम का एक लड़की के साथ प्रेम प्रसंग चल रहा था, जो आज उसकी पत्नी है। उसकी प्रेमिका अश्विनी कोलियार पर उसका दोस्त छवेश्वर गलत नीयत रखता था।
वो अक्सर उसके साथ छेड़छाड़ करता रहता था, युवती ने अपने प्रेमी से भी ये बात बताई थी। तो उसने दोस्त को समझाया था। लेकिन फिर भी एक दिन छवेश्वर ने अश्विनी के साथ रेप करने की कोशिश की। जब इसकी जानकारी टीकम को लगी तो उसने छवेश्वर की पीट-पीटकर मार डाला। लाश को गांव से 300 मीटर दूर करकाभाट जलाशय के पास दफना दिया था।
इधर छवेश्वर गोयल के लापता होने पर उसका परिवार परेशान था। उन्होंने उसे इधर-उधर काफी खोजा, लेकिन वो नहीं मिला। 2003 में ही उन्होंने बेटे की गुमशुदगी की रिपोर्ट दर्ज कराई। लेकिन पुलिस उसे नहीं ढूंढ पाई थी। वहीं आरोपी ने अपनी प्रेमिका से शादी कर ली। शादी के बाद भी उसने अपनी पत्नी तक को नहीं बताया कि वो अपने दोस्त की हत्या कर चुका है।
टीकम और उसकी पत्नी के इस बीच 2 बच्चे हुए। वारदात के कुछ सालों के बाद से आरोपी परेशान रहने लगा। वो दोस्त की आत्मा सताने की बात करने लगा। 2021 में वो गांव वालों और पत्नी से कहने लगा कि उसने 2003 में अपने दोस्त को मारकर दफन कर दिया था। वो उस वक्त गांव वालों के सामने थाने भी गया था और अपना जुर्म कबूल भी किया था। आरोपी की निशानदेही पर पुलिस-प्रशासन ने 3-4 बार अलग-अलग जगहों पर खुदाई भी कराई थी, लेकिन लाश नहीं मिलने पर गांव वालों और पुलिस दोनों ने ये मान लिया था कि टीकम मानसिक रूप से विक्षिप्त है।
इधर टीकम हमेशा सबसे यही कहता रहा कि उसने अपने दोस्त की हत्या कर दी है। उसकी आत्मा मेरे सपने में आती है। वो मुझे दिन-रात दिखता है। उसकी आत्मा मुझे परेशान कर रही है। मृतक के पिता लगातार पुलिस के अलावा बड़े अधिकारियों को आवेदन दे रहे थे और पूरे मामले की जांच कराने की मांग कर रहे थे। उनका कहना था कि उनका बेटा लापता नहीं हुआ है, बल्कि उसकी हत्या की गई है।
मृतक के पिता जगदीश गोयल ने पुलिस और प्रशासन के अधिकारियों से एक बार फिर बेटे की हत्या की जांच की गुहार लगाई और कहा कि आरोपी टीकम जहां बता रहा है, वहां फिर से खुदाई कराई जाए। जिसके बाद SDM शीतल बंसल के आदेश पर 19 अप्रैल बुधवार को पुलिस, तहसीलदार परमेश्वर मंडावी और डॉक्टरों की टीम की मौजूदगी में आरोपी की निशानदेही पर जेसीबी से खुदाई करवाई गई। खुदाई में 7 हड्डियां, कपड़े और एक रुपए का सिक्का बरामद हुआ है। सभी सामान को फॉरेंसिक जांच के लिए भेजा गया है।
इस मामले में सहायक उपनिरीक्षक कांता राम ने बताया, एसडीएम के आदेश पर खुदाई की गई है। उनके मुताबिक करकाभाट डैम की तरफ खुदाई की गई है। जहां पर 7 हड्डियां और कपड़े मिले हैं। हालांकि उन्होंने कहा कि फॉरेंसिक जांच के बाद ही इस बात की पुष्टि हो पाएगी कि ये हड्डियां इंसान की हैं या फिर जानवर की। वहीं थाना प्रभारी नवीन बोरकर ने बताया कि जगदीश गोयल की शिकायत पर और टीकम की निशानदेही पर फिर से खुदाई की गई है और अभी मर्ग कायम किया गया है। जांच के बाद आरोपी के खिलाफ अपराध पंजीबद्ध किया जाएगा। एएसपी हरीश राठौर ने कहा कि अगर फॉरेंसिक जांच में मानव अस्थियों के होने का पता चलता है, तो उसका डीएनए टेस्ट कराया जाएगा। उसकी भी रिपोर्ट आने पर आगे की कार्रवाई की जाएगी।
छत्तीसगढ़ में इस तरह की और खबरें भी पढ़ें...
पत्नी की हत्या कर शव बाड़ी में दफनाया:मामूली विवाद में ले ली जान, 5 साल पहले की थी लव मैरिज
सक्ती जिले में 15 दिन पहले आपसी विवाद में पति ने पत्नी की हत्या कर उसका शव घर की बाड़ी में दफना दिया और फिर फरार हो गया। मामला संदिग्ध दिखाई देने पर पड़ोसियों ने पुलिस को घटना की सूचना दी। दंपती ने 5-6 साल पहले प्रेम विवाह किया था। मामला बाराद्वार थाना क्षेत्र के ग्राम रायपुरा का है। पूरी खबर पढ़ें...
प्रेमिका को दूसरे के साथ देखा तो मार डाला:आपत्तिजनक हालत में देखकर की हत्या, फिर आंगन में दफनाया
छत्तीसगढ़ के रायगढ़ जिले में सितंबर 2022 के महीने में घर के आंगन से महिला की लाश खोदकर निकाली गई थी। पुलिस ने इस मामले में मृतका कांति यादव के प्रेमी अजय उर्फ खगेश्वर यादव को जशपुर जिले के कुनकुरी से गिरफ्तार कर लिया था। आरोपी ने अपना जुर्म कबूल करते हुए कहा था कि उसकी प्रेमिका उसे धोखा दे रही थी और उसका किसी और के साथ भी अवैध संबंध था। उसकी प्रेमिका कांति यादव (45 वर्ष) की किसी और युवक से भी संबंध थे। आरोपी खगेश्वर यादव ने कहा कि उसे अपने किए का कोई पछतावा नहीं है। पूरी खबर पढ़ें...